google/wiki40b huggingface dataset:
Luud

Kaseluua ehitus

Klassikaline kaseluud valmistatakse noore kase okstest. Luuaoksad lõigatakse kevadel enne puude lehteminekut noorematelt kaskedelt ning oksad ei tohi enne luua valmistamist ära kuivada. Luud valmistatakse oksi üksteise vastu surudes nii, et oksa käharam pool jääb luua südamiku poole, vajaduse korral kärbitakse väljaturritavat räsus oksa, siis võetakse järgmine oks ja surutakse punti. Et luuakand ei muutuks liiga jämedaks, lõigatakse luuaoksal tüve poolt üks külg ära. Kui luud on piisavalt suur, seotakse luuakand kahe või kolme vitsast tehtud luuavõruga (ka traadiga) punti, väljaulatuvad oksad raiutakse ühepikkuseks ning valmis luud viiakse varjulisse kohta kuivama. Enne luua kasutuselevõttu luud varrestatakse ja luuaoksi leotatakse vees luuaraagude elastsuse taastamiseks.
Luuavars on tavaliselt 4–6 sentimeetri jämedune ja kuni pooleteise meetri pikkune ümar puulatt, mis on luuapoolset otsast 20–30 sentimeetri ulatuses teravaks tahutud, et see siseneks varrestamisel paremini luuakanda. Luuavarre tagumine ots on vestetud ümaraks, et luuavart oleks mugavam käes hoida.

Luudade tüübid

Kaseluud on ümarluud. Riisivartest ja rohttaimedest valmistatud luuad on üldiselt lehvikluuad.
Kaseluudasid kasutatakse üldiselt varrestatult, riisiluudadel on enam levinud riisivartest moodustatud käepide (luuavars). Rohttaimedest valmistatakse nii pika varrega luudasid kui ka (varreta) käsiluudasid.
Nüüdisajal valmistatakse õues kasutatavad luuad plastist, kuna need on vastupidavamad.
Muruluud sarnaneb rohkem reha kui traditsioonilise luuaga.

Nõiad luudadel

On usutud, et nõiad sõidavad kaksiratsi varrega luua seljas, eriti Blocksbergi mäel käies.
J. Rowlingu Harry Potteri teemalistes teostes mängivad võlurid ja nõiad luudadel lennates lendluudpalli.
Soveldamine

Soveldamine on detailide viimistlusoperatsioon.

Eesmärk

Eesmärgiks on saada tihedalt sulguvaid (hermeetilisi) liiteid.

Tööriist

Tööriistaks on soveldi, mille pind on kaetud õliga segatud abrasiivpulbriga. Soveldid võivad olla lamedad, silindrilise sisepinnaga või koonilised. Soveldi tehakse töödeldava detaili materjalist pehmem, et abrasiivosakesed soveldisse kinni jääksid. Materjaliks sobivad hallmalm, pehme teras, vask, plii, kõva puit vms. Eelsoveldid tehakse eriti pehmest materjalist (vask, antimon), mis seob jämedaid abrasiivteri. Soveldi pinnale tehakse 1-2 millimeetri sügavused jooned. Lõpp ja peensoveldid on siledad ning tavaliselt malmist. Soveldamise jõudlus ja kvaliteet sõltub oluliselt ka määrdeainest. Enamasti kasutatakse määrdeainena tärpentini, petrooli, mineraalõli ja searasva. Eriti täpse soveldamise puhul aga ka piiritust või aviobensiini.

Kolvirõnga soveldamine

Kolvirõnga soveldamisel seatakse rõngas puitklotsi soonde ja liigutatakse ringjooneliselt mööda soveldit. Alul soveldatakse jämeda abrasiivpulbriga, siis pestakse see hoolikalt maha ning seejärel korratakse protsessi peenema pulbriga. Väliseid silinderpindu soveldatakse trei- või puurpinkides. Suuremate detailide korral sarnaneb soveldi lapikviiliga, väikeste detailide korral on selleks reguleeritav puks.

Täpsus

Soveldamise puhul saavutatakse täpsus IT4...IT5 ja pinnakaredus Ra=0,05μm ja siledam. Töötlusvaru jäetakse 0,01-0,012 mm.
Iguanognathus

Levila

Neid võib kohata Sumatral.
Kalli kalmistu

Kalli kalmistu on õigeusu kalmistu Pärnu maakonnas Lääneranna vallas Kalli külas. Kalmistu on tunnistatud kultuurimälestiseks. Kalmistu pindala on 0,96 ha.
Kalmistu rajas ajavahemikul 1860-1870 Kalli Püha Johannese kogudus.
Juhan Kunder

Juhan Kunder (26. detsember 1852 Holstre vald Kovali talu – 24. aprill 1888 Peterburi) oli eesti näitekirjanik, luuletaja, loodusloo õpikute autor ja pedagoog.

Elulugu

Kunder õppis Pulleritsu külakoolis, Paistu kihelkonnakoolis, Viljandi alg- ja kreiskoolis. Aastail 1872–1875 õppis ta tol ajal saksakeelses Tartu Elementaarkooliõpetajate Seminaris (tänapäeval Tartu Ülikooli õpetajate seminar). 1873. aasta sügisel astus Eesti Üliõpilaste Seltsi, mis tollal tegutses Kalevipoja-õhtute vormis.
Pärast õpingute lõpetamist töötas ühe aasta õpetajana Tartus ja seejärel aastail 1876–1886 Rakveres, oli seal majaomanik, linnavolikogu liige ja vabatahtliku tuletõrjeühingu abiesimees. 1878. aastal abiellus ta Theophile Freibergiga. Aastal 1882 sooritas kreiskooli õpetaja eksami. 
Aastail 1885–1886 oli ta ajakirja Meelejahutaja toimetaja. Tegi kaastööd ka ajalehtedele Eesti Postimees, Sakala ja Valgus.
1886. aastal läks edasi õppima Kaasanisse, seejärel Peterburi, kus ta 24. aprillil 1888 tüüfusse suri. Juhan Kunder maeti 30. aprillil 1888 Rakvere linnakalmistule. 
Juhan Kunder kuulus Eesti Kirjameeste Seltsi (1882–1888 seltsi asepresident), tegutses Aleksandrikooli liikumises ning kogus rahvaluulet.

Isiklikku

Eesti rahvusliku liikumise tegelane Hain Henno oli Juhan Kunderi poolvend.

Mälestuse jäädvustamine

Tema järgi on nimetatud Juhan Kunderi tänav Tallinnas ja Kunderi tänav Rakveres. Tema järgi on veel nime saanud rändrahn Suure Munamäe nõlval (Juhan Kunderi kivi).
Rakveres Pikk tänav 29 tegutseb Juhan Kunderi Selts. Hoonele, kus selts tegutseb, aga algselt oli Rakvere elementaarkool ja kus Kunder elas, kinnitati 24. aprillil 1998 mälestustahvel, millega tähistati 110. aasta möödumist tema surmast. Aastast 2012 annab selts välja Juhan Kunderi nimelist Vaimsuse auhinda.
Aastast 1938 on Kunderi mälestuseks Rakverre Pika tänava lõppu püstitatud Juhan Kunderi mälestussammas.
Kovali talu, kus sündis Kunder ja elas rahvusliku liikumise tegelane Hain Henno, asukohta on püstitatud mälestuskivi.
Endel Ploom

Elulugu

Endel Ploom on talupidaja poeg.
Lõpetas 1954 Võru 1. Keskkooli, 1959 TÜ õigusteaduskonna, 1962–1964 Leningradi ülikool aspirant, õiguskandidaat (1965, TÜ), väitekiri "Договор бытового проката по советскому гражданскому праву". Oli 1960–1962 Rapla rajooni prokuröri abi ja prokurör, 1965–1967 TÜ tsiviilõiguse ja -protsessi kateedri vanemõpetaja, 1967–1985 dotsent (ühtlasi 1974–1985 õigusteaduskonna prodekaan), 1985–1990 kateedri juhataja, dotsent, 1990–1992 dotsent, 1992–2001 eraõiguse instituudi dotsent, 2001–2003 Akadeemia Nord professor, 2003– TTÜ Tallinna Kolledži dotsent, aastast 2007 TÜ emeriitdotsent. Õpetanud peamiselt tsiviil- ja majandusõigust; koostanud õppevahendeid.

Teadustöö

Uurimisvaldkond: tsiviilõigus. Üle 60 teadustrükise.
West Hollywood

Asend

West Hollywood asub Los Angelese nõo loodeserval Santa Monica mägede lähedal. West Hollywood piirneb põhjas Los Angelese Hollywood Hills Westi linnaosa Laurel Canyoni asumiga, kirdes Hollywood Hillsiga, idas Los Angelese Hollywoodi piirkonnaga, lõunas Fairfaxi piirkonnaga ja läänes Beverly Hillsi linnaga.

Varia

Linna suurim tööandja on Ticketmaster, mille peakorter asub Norma Triangle'i nimelises asumis.
Inimvara arendamise strateegia teadlastele

Kvaliteedimärgis „HR Excellence in Research“

Kvaliteedimärgise omistatab Euroopa Komisjon asutusele, kui see on läbinud strateegias kirjeldatud protsessi. Asutus võib seejärel kasutada kvaliteedimärgist oma kodulehel, trükistel ja muudel infomaterjalidel, et tõsta oma nähtavust ja usaldusväärsust potentsiaalsete uute teadustöötajate ja koostööpartnerite silmis nii riiklikul, kuid eriti just rahvusvahelisel tasandil. Rahvusvaheliselt võrreldavate analüüside tulemusel omistatud kvaliteedimärgis kinnitab teadlastele, et see tööandja on pühendunud harta ja juhendi põhimõtete järgimisele ning et sealne värbamisprotsess on avatud, läbipaistev ja kompetentsipõhine (OTM-R).
Kärt

Kärt (omastavas: Kärdi või Kärdu) on eesti naisenimi, harva ka mehenimi. Tõenäoliselt on see lühend nimest Gertrud .
2018. aasta 1. jaanuari seisuga oli Eestis eesnimi Kärt alla viiel mehel ja 802 naisel. Kärt on populaarsuselt 8595. mehenimi ja 213. naisenimi. Kärt oli keskmiselt 27 aasta vanune (mediaanvanus oli 28). Kõige populaarsem oli eesnimi Kärt vanuserühmas 15–19, kus neid oli 10 000 elaniku kohta 13,42. Kõige populaarsem on eesnimi Kärt Tartu maakonnas, kus neid on maakonna 10 000 elaniku kohta 8,77.Kõige rohkem on eesnimega Kärt sündinuid juunis, kokku 81. Kärdi nimepäev on 10.märtsil.
Rait

Rait on eesti mehenimi.
Hanno Ojalo

Hanno Ojalo (sündinud 1. juulil 1961) on eesti sõjaajaloo kirjanik. 
1983. aastal lõpetas ta TPI majandusteaduskonna ökonomistina. 
Ta oli aastatel 2004–2013 Eesti Akadeemilise Sõjaajaloo Seltsi esimees.
Ta on kirjutanud üksi ja koos kaasautoritega kümmekond sõjaajaloolist raamatut.
Erakkond

Erakkond on Tartus alates 1995. aastast tegutsev ja 1996. aastal avalikkuse ette astunud  kirjandusrühmitus. 
Erakkonda kuuluvad autorid siiski eitavad, et tegemist on rühmitusega (rühmituse paistab välistavat ka sõna "erakkond"). Pigem on tegemist sõpruskonnaga, millel puudub ühine esteetiline platvorm ja milles solidaarselt toetatakse üksteise kirjanduslikku arengut ning aidatakse üksteisele lugejate ja kriitikute tähelepanu tõmmata, sealhulgas ka ühiste väljaannetega.
Volodõmõr Lõtvõn

Volodõmõr Lõtvõn (ukraina Володимир Михайлович Литвин; sündinud 9. aprillil 1956) on Ukraina poliitik, Ülemraada esimees 9. detsembrist 2008 kuni 12. detsembrini 2012.
4. juulil 2012 teatas ta seoses vene keele ametlikku staatust suurendava riikliku keelepoliitika seaduse vastuvõtmisega parlamendis 3. juulil, et astub Ülemraada esimehe kohalt tagasi. Lõtvõn oli lootnud vastuolulise seaduse vastuvõtmist enne parlamendi suvepuhkust pidurdada, sest pidas seaduseelnõud Ukraina rahvuslikku ja riiklikku terviklikkust lõhestavaks.
Lõtvõn oli Ülemraada esimees ka aastatel 2002–2006.
Tema juhitaval Lõtvõni Blokil on Ülemraada 2007. aastal valitud koosseisus 20 kohta 450-st. 2006. aastal valitud Ülemraada valimistel ei ületanud see poliitjõud üllatuslikult valimiskünnist.
Aastatel 1994–1999 oli ta president Leonid Kutšma abi, 1999–2002 aga presidendi administratsiooni juht.
Varem tegutses poliitanalüütikuna Ukraina NSV Kommunistliku Partei keskkomitees.
Ukraina Teaduste Akadeemia korrespondentliige.
Volodõmõr Lõtvõni vend Mõkola on olnud Ukraina Piirivalveteenistuse juht.
Volodõmõr Lõtvõn on Ukraina kangelane aastast 2004.
Oreella

Oreella on perekond loimureid.
Sammir

Jorge Sammir Cruz Campos (enam tuntud lihtsalt kui Sammir; sündinud 23. aprillil 1987 Itabunas) on Brasiilia päritolu Horvaatia jalgpallur, kes mängib ründava poolkaitsjana Brasiilia esiliiga klubis Sport Recife.
Ta kuulus Atlético Mineiro ja Atlético Paranaense noorteakadeemiadesse.
2007. aastal liitus ta Horvaatia kõrgliiga klubiga Zagrebi Dinamo. Ta mängis seal kokku seitse hooaega, tulles kõigil hooaegadel klubiga Horvaatia meistriks. 2010. ja 2012. aastal valiti Sammir Horvaatia kõrgliiga aasta parimaks mängijaks.
2014. aasta jaanuaris liitus ta Hispaania kõrgliiga klubiga Getafe. Seejärel suundus ta Hiina kõrgliigasse, mängides 2015–2016 Jiangsu Suningis ja 2016. aastal veel ka Hangzhou Greentownis. Hooajal 2016–2017 mängis ta taas Zagrebi Dinamos.
2019. aasta veebruaris liitus ta Sport Recifega.
Zagrebi Dinamos mängides sai ta Horvaatia kodakondsuse ja võimaluse mängida Horvaatia jalgpallikoondises. Horvaatia koondises tegi ta debüüdi 27. septembril 2012 mängus Makedoonia vastu. Ta kuulus Horvaatia koondisse 2014. aasta maailmameistrivõistlustel.
Belfasti leping

Belfasti leping ehk Suure reede leping on Iiri Vabariigi valitsuse, Suurbritannia valitsuse ja Põhja-Iirimaa parteide vahel 10. aprillil 1998 sõlmitud leping. Belfasti lepinguga lõpetati 1960-ndatest aastatest kestnud Põhja-Iirimaa konflikti vägivaldne faas.
Lepingu kinnitasid Iirimaal ja Põhja-Iirimaal toimunud referendumid.
Mitch McConnell

Addison Mitchell McConnell (sündinud 20. veebruaril 1942) on Ameerika Ühendriikide poliitik, Vabariikliku partei liige, Senati liige alates 1985. aastast.
Friedrich IV (Pfalz)

Elu

Sündis Ambergis, tema isa suri oktoobris 1583 ja Friedrich jäi oma onu, tulihingelise kalvinisti Johann Kasimiri eestkoste alla. Kalvinistlik matemaatik ja astronoom Bartholomäus Pitiscus oli Friedrichi õpetaja ja hiljem õukonnajutlustaja.
Jaanuaris 1592, pärast Johann Kasimiri surma sai Friedrich kontrolli Pfalzi kuurvürstkonna valitsuse üle. Friedrich jätkas Johann Kasimiri katoliiklusevastaseid meetmeid ja sai aastal 1608 protestantide sõjalise liidu, Protestantliku Uniooni peaks. Ta langes peagi alkoholismi küüsi, jättes riigiasjad suuresti oma peaministrile Christian von Anhaltile. Friedrich IV suri aastal 1610 Heidelbergis.
Keila-Joa mõisa kalmistu

Keila-Joa mõisa kalmistu on kalmistu Keila kihelkonnas  Harjumaal, tänapäevase haldusjaotuse järgi Meremõisa külas Lääne-Harju vallas Harju maakonnas.

Kirjeldus

Kalmistu jääb Keila-Joa mõisa südamest linnulennult umbes 900 meetri kaugusele läände. Kalmistule on teadaolevalt maetud 10 lahkunut.

Ajalugu

Kalmistu rajasid mõisa tollased omanikud Benckendorffid 1844. aastal, kui suri Alexander von Benckendorff. Viimane matus oli 1940. aastal.
Kalmistu on alates 3. detsembrist 1997 riiklik kultuurimälestis.

Kalmistu kabel

Kalmistul olev kabel on ehitatud kalmistu rajamisest hiljem ning see on alates 21. oktoobrist 1997 riiklik kultuurimälestis.
Piret Kuusk

Piret Kuusk (sündinud 21. veebruaril 1947) on eesti füüsik ja teadusfilosoof.
Ta lõpetas aastal 1965 Tartu 1. Keskkooli ja aastal 1970 Tartu Riikliku Ülikooli teoreetilise füüsika erialal cum laude.
Piret Kuusk on Tartu Ülikooli Füüsika Instituudi vanemteadur, teoreetilise füüsika labori juhataja. Ta on ka tõlkija, toimetaja ning koostaja.

Isiklikku

Tema isa oli füüsik, akadeemik Harald Keres, ema lastearst Leida Keres, onu malesuurmeister Paul Keres. Tema õde Sirje Keevallik on atmosfäärifüüsik.
Chromecast

Arendus

Chromecasti idee peale tuli Majd Bakar. Ta esitas selle idee Google'ile aastal 2011, kui oli läinud tööle nende televisiooniga seotud ideearenduse töörühma. Majd tuli idee peale aastal 2008, kui nägi, kui palju pidi tema naine Carla Hindie vaeva nägema tolleaegse teleri liidesest sisu otsimisega ja liideses navigeerimisega.
Chromecasti arendustiim asus tööle 2012. Esimene põlvkond väljastati 24. juulil 2013.

Kasutus

Google Chromecasti kasutamiseks on kaks meetodit: esimene kasutab mobiili ja interneti äppe, mis toetavad Google Casti tehnoloogiat; teine viis laseb kasutajal Google Chrome'i või Androidi seadme kaudu ekraanile peegeldada tolle seadme ekraanil kuvatavat sisu (screen mirroring).
Kui seadet parasjagu ei kasutata, on võimalik ekraanile kuvada personaliseeritud sisu. Seda kutsutakse "Backdop"-iks. Sisu võib sisaldada pilte, ilmaolusid, ilmaennustusi, uudiseid ja veel palju teisi asju.

Disain ja riistvara

Chromecasti seadmed on adapterid, mis töötavad välise micro-USB või USB toite peal. Videot edastavad Chromecastid ühenduvad TV või monitori HDMI pessa. Ainult audiot edasi andvad mudelid edastavad heli integreeritud 3,5 mm stereo/mini-TOSLINK pesa kaudu. Vaikimisi ühenduvad Chromecastid internetti läbi Wi-Fi, kuid on võimalik osta ka adapter, mis võimaldab kaabliga internetti ühendamist.

Teine põlvkond

Teise põlvkonna Chromecast on ümmargune, diameetriga 51,9 mm, 13,49 mm kõrge, kaalub 39,1 grammi, ühes otsas juhtmega pikendatud HDMIpistik ja teises otsas micro-USB-liides. Nagu ka esimesel põlvkonnal, on ka teisel lähtestusnupp ja olekut näitav LED. Sel on Marvell Armada 1500 Mini Plus 88DE3006 SoC, 1,2 GHz dual ARM Cortex-A7 protsessor, 256 MB mäluruumi, 512 MB RAM-i, WLAN Wi-Fi moodul, Bluetooth-moodul ja FM-moodul. Maksimaalne video resolutsioon on 1080p ja toetatud WiFi standard on 802.11ac (2,4 GHz / 5 GHz).

Chromecast Audio

Chromecast Audio anti välja 29. septembril 2015, koos teise põlvkonnaga. Erinevalt teistest Chromecastidest pole Audio mõeldud videote, vaid hoopis muusika esitamiseks. Sellel on sarnane disain teise põlvkonna Chromecastiga. Audio diameeter on 51,9 mm, kõrgus 13,49 mm ja see kaalub 30,7 grammi. Enda seadmega ühendamiseks on Audiol 3,5 mm analoog/digitaalstereopesa, toite jaoks micro-USB-pesa ja lähtestusnupp. Seadmel on ka Wi Fi-moodul, mille toetatud standardid on 802.11b/g/n/ac (2,4 GHz / 5 GHz). Audio toetab helisid sagedustel kuni 24-bit 96 kHz.
Dipsadoboa

Levila

Need maod on levinud Sahara-taguses Aafrikas.

Eluviis

Valdavalt öise eluviisiga, päevasel ajal püüavad nad varjulist kohta leida. Emasloomad munevad ja järglased kooruvad munadest.

Mürginäärmed

Teadlased loevad, et neil on hästi arenenud mürginäärmed.
Kearny maakond

Kearny maakond on maakond Ameerika Ühendriikides Kansase osariigis.
2010. aastal elas maakonnas 3977 inimest. Maakonna keskus ja suurim linn on Lakin (2303 elanikku). Suurem asula on veel Deerfield (879).
Maakonna pindala on 2257 km². Veepindala on 1 km²

Ajalugu

Kearny maakond moodustati 6. märtsil 1873. aastal Finney maakonna osast. Maakond sai nime USA ohvitseri Philip Kearny järgi.
Koorküla peakraav

Koorküla peakraav (ka Tammistesilla oja) on peakraav Valga maakonnas Tõrva vallas. Kraavi pikkus on 4,4 km. Kraavi valgla suurus on 5,5 km².
Injektiivne funktsioon

Injektiivsus sõltub ainult graafikust

Funktsiooni f\colon\, A \to B injektiivsus sõltub ainult graafikust \{(x, f(x)) \mid x \in A\} (erinevalt sürjektiivsusest, mis sõltub ka sihthulgast B, mille üle graafiku järgi ei saa otsustada).

Injektiivsuse tunnused

Funktsioon f\colon\, A \to B on injektiivne parajasti siis, kui kõikide alamhulkade X,Y \subseteq A korral f(X \cap Y)=f(X) \cap f(Y)\!\,.
Funktsioon f\colon\, A \to B on injektiivne parajasti siis, kui kõikide  T \subset A  korral  f^{-1}\big(f(T)\big) = T.
Academia.edu

Academia.edu on suhtlusportaal teadlastele ja kraadiõppuritele. 
Portaali hakati välja töötama 2007. aastal ja see avati septembris 2008. Seda on nimetatud "Geni-portaaliks teadlastele".
Samataoline (veidi varasem) teadlastele suunatud suhtlusvõrgustiku portaal on ka ResearchGATE, kus aga on veidi suurem rõhk töökohtade pakkumisel ja otsimisel. Seevastu Academia.edu on pannud rõhu lähedaste huvidega teadlaste ja teadustekstide suunatud otsimisele-leidmisele. Teadlastele suunatud analoogsed portaalid on ka iAMscientist, ResearcherID, CoS. Academia.edu on neist suurimaid.
Skienselva

Skienselva ehk Skieni jõgi on jõgi, mis moodustab Skiensvassdrageti ehk Skieni valgla osa Norras Telemargis. See algab Skieni linnast, Telemargi kanali esimesest lüüsist, ja voolab läbi Porsgrunni suubumiskohani Frierfjordi tööstuskompleksi Norsk Hydro juures.
Porsgrunni vallas nimetatakse seda jõge Porsgrunnselvaks ehk Porsgrunni jõeks.
Võrk-nuisamblik

Võrk-nuisamblik (Sclerophora peronella) on samblik.
Ta on Eestis arvatud II kaitsekategooriasse (seisuga 2012).
Teda leidub pargi ja õue kasvukohatüübis ning aruniitudel.
Meelis Süld

Meelis Süld (sündinud 28. märtsil 1979 Tartus) on eesti ajakirjanik.

Haridus

Ta on õppinud Tartu Ülikoolis ajakirjandust (2005) ja lisaerialadena suhtekorraldust ning teoloogiat. 2018. aastal kaitses ta EELK Usuteaduse Instituudis magistritöö teemal "Lähtekohti ja liturgilisi arenguid seoses samasooliste paaride eest palvetamise, õnnistamise ning laulatamisega Rootsi, Soome ja USA (ELCA) luterlikus kirikus“ (juhendaja Marko Tiitus).

Töökäik

Süld on teinud kaastöid ajavahemikul 1996–1998 Postimehele ning töötanud aastatel 1997–2001 Tartu Pereraadio saatejuhina.
Töötab alates 2001. aastast Vikerraadio vastutava toimetajana.
Aastail 2011-2017 oli Süld Eesti Ajakirjanike Liidu juhatuse liige. Lisaks on ta Ajakirjanike liidu ERR-i osakonna ametiühingu usaldusisik.
Aastail 2014-2017 oli ta Eesti Ajakirjanike Liidu esimees.

Ühiskondlik tegevus

Tegutses 2005–2014 kristliku meediaorganisatsiooni WACC (World Association for Christian Communication) Euroopa piirkonna eestseisuse liikmena, ning aastatel 2004–2010 Euroopa luterlike vähemuskirikute meediaorganisatsiooni KALME (sks. Kommunikationsausschuss Lutherischer Minderheitskirchen in Europa) eestseisuse liikmena.
On alates 2015 EELK kirjastusnõukogu/meediakomisjoni liige. 
Ta on üks Geikristlaste Kogu juhtidest.
Klaasihaamer

Klaasihaamer on tööriist klaasi purustamiseks ja väljapääsutee loomiseks.
Enamikul klaasihaamritel on terav metallist tipp ning turvavööde lõikamiseks väike nuga. Klaasihaamer võib kuuluda ka mitmeotstarbelisse taskutööriistakomplekti.

Taust

Klaasihaamer on vahendiks armeeritud klaasi või muu tõkkeekraani purustamiseks põgenemistee loomiseks avariiolukorras hoonest, sõidukist või muust kaitsekestast. 
Paljudel näidetel on haamri väliskest ehitatud peamiselt plastist. Sellise mass ei pruugi olla suur ega sisalda tavapäraseid lisafunktsioone.

Ajalugu

Helmut Lechner sai klaasihaamri patendi 18. novembril 1982.
Patenteeritud seade on T-kujuline, kinnitusplaadiga, millel on avad ja kinnitusklambrid. Lisaks on seadme käepideme alumises otsas terav serv turvavöö lõikamiseks.
Natalia Malleus

Isiklikku

Natalia Malleus on perekonnaseisult lesk, ta on kahe poja ema.
Viktor Agudin

Viktor Agudin (29. september 1928 Petseri – 28. detsember 2012 Tallinn) oli Eesti tõstetreener ja sporditeadlane.
Ta lõpetas aastal 1948 Tallinna 32. Keskkooli ja aastal 1953 Leningradi Lesgafti-nimelise Kehakultuuri Instituudi. Aastal 1972 kaitses ta pedagoogikakandidaadi väitekirja.
Viktor Agudin suri 28. detsembril 2012 Tallinn ja ta põrm maeti 23. mail 2013 Tallinna Aleksander Nevski kalmistule.

Isiklikku

Viktor Agudini tütar on eesti arst Jelena Agudina.
Põhitoode

Lambipirn

Lambipirn on vajalik igas kodus. Lambipirne on erineva kuju ja heledustasemega. Mõned on LED-lambid ja mõned ei ole. Kõigil lambipirnidel on oma füüsiline omadus.
Siinseks põhitooteks on valgus, mis tekitab tarbijale nähtavust.

Sülearvuti/lauaarvuti

Mis on arvuti põhieesmärk? Mõnele on see puhtalt meelelahutuseks, teistele professionaalseks kasutuseks ja kolmandatele segu isiklikust, meelelahutuslikust ja professionaalsest kasutamisest. Põhitooteks siin on tegevuste digitaliseerimine, meelelahutuse ammutamine ja nauding, mis saadakse arvuti kasutamisest.

Mobiiltelefon

Algselt kasutati telefone üksnes suhtluseks, kuid ajaga on tehnoloogia niivõrd arenenud, et telefone kasutatakse kõikjal ja kõigeks. Suhtluse kiirusest ja efektiivsusest tulenev kasulikkus ongi siin põhitooteks.